– Hvis vi må bruke store deler av resultatet i Rørosmeieriet til å betale for diesel og frakt, da har jeg mer lyst til å betale merpris for lokal melk.

Det sier Trond Vilhelm Lund, meieribestyrer ved Rørosmeieret.

Rørosmeieriets økologiske suksess kan bli hindret av økte fraktpriser. Tine varsler at regninga for frakt vil øke med syv millioner kroner i året.

Lang frakt

Kjøring av melk fra økobønder til Rørosmeieriet blir 5 ganger dyrere i løpet av de neste to åra. Foto: Torje Bjellaas / NRK

I fjellregionen rundt Røros er det for lite økologisk melk til å dekke etterspørselen fra Rørosmeieriet. Meieriet øker produksjonen hvert år, og det betyr at økobønder stadig lenger unna Røros leverer til meieriet.

I dag hentes mesteparten av melka fra økobønder over hele Trøndelag og langt ned i Hedmark.

Fordi avstandene øker varsler Tine at de vil femdoble fraktprisen.

Stor omsetningsøkning

Rørosmeieriet har vært i stadig vekst siden oppstarten i 2001, og i 2017 var omsetninga 145 millioner kroner og overskuddet nesten 15 millioner før skatt.

For inneværende år er det budsjettert med ei omsetning på 185 millioner kroner, basert på en leveranse av 14 millioner liter økologisk melk.

Rørosmeieriet utvider på Røros

Dramatisk

– Dette er en dramatisk økning, sier Trond Vilhelm Lund, som er meieribestyrer for Rørosmeieriet.

Ei ekstra økning i fraktkostnadene på 7 millioner kroner, betegner meieribestyrer Trond Vilhelm Lund som dramatisk. Foto: Rørosmeieriet

– Det blir en merkostnad for oss som vi oppfatter som urimelig. Det sier Kjetil Leteng, styreleder i Rørosmeieriet.

Han sier dyrere frakt vil gå hardt ut over lønnsomheten til Rørosmeieriet.

Flere spiser økologisk mat - men landbruket henger etter

Stadig lengre transport

– Vi har gjort en omsorgsfull jobb for å få dette riktig og rettferdig i forhold til hvor lang transport det faktisk er.

Det sier Eivind Kjuus, direktør i Tine Råvare, når han skal forklare hvorfor Tine øker prisene på frakt av økologisk melk.

Direktør i Tine Råvare, Eivind Kjuus, sier Tine har prøvd å rekruttere flere økomelkbønder, men uten resultat. Foto: TINE

– Det beste hadde vært om det hadde vært mer økomelk å få tak i nært Røros.

I 2016 gikk Tine ut og etterlyste flere som ville satse på økomelk, og i Rørosområdet var målet å få inn to til tre millioner liter ekstra.

– Vi har jobbet målbevisst med dette, men uten at det har gitt resultater, sier Kjuus.

Lokale bønder

Men nå vil Rørosmeieriet sette inn en offensiv for å prøve å få flere melkebønder i Rørosregionen over på økologisk produksjon.

– I tillegg til å betale en høyere pris per liter melk, vil vi også tilby en omleggingspris på 20 øre per liter for dem som vil legge om til økologisk, sier Trond Vilhelm Lund.

Økologisk melk i flere varianter er ett av flere produkter som kommer fra Rørosmeieriet. Foto: NRK

Han lover også bønder som vil legge om, at all melka blir brukt til økologiske produkter.

– Og det er faktisk det som betyr mest for mange økobønder, sier meieribestyreren.

Rørosmeieriet utvider på Røros